ขอสอบถามหน่อยค่ะ ประจำเดือนหนูมาช้ากว่าปกติไปประมาณ 2 สัปดาห์ ตอนขาดได้ 1 สัปดาห์แรกซื้อที่ตรวจครรภ์มาตรวจขึ้นขีดเดียว แล้วเมื่อคืนประจำเดือนมาค่ะเป็นสีน้ำตาลเข้มออกมานิดเดียวเช้าวันนี้ลุกไปเข้าห้องน้ำ มีก้อนเลือดออกมาค่ะเป็นสีน้ำตาลออกดำนิดๆ ก้อนประมาณ 3-4 เซนได้ ก่อนมีก้อนออกมามีอาการเหมือนปวดท้องประจำเดือนค่ะแต่ปวดมากกว่าปกติ อยากทราบว่าอาการดังกล่าวเกิดจากอะไรคะ
สวัสดีค่ะ การมีก้อนเลือดออกมาพร้อมประจำเดือนนั้น อาจจะเป็นเลือดที่ปนออกมากับประจำเดือนตามปกติก็ได้ หรืออาจเป็นเลือดที่เกิดจากสาเหตุผิดปกติอื่นๆเช่น มีการติดเชื้อของช่องคลอดหรือปากมดลูก เลือดจากเนื้องอกของปากมดลูกหรือมดลูก อวัยวะภายในอุ้งเชิงกรานอักเสบ หรือเป็นภาวะแทรกซ้อนจากการตั้งครรภ์เช่นแท้งหรือท้องนอกมดลูก ก็ยังเป็นได้ หากเลือดประจำเดือนมาช้ากว่าปกติไปเกิน 35 วัน แล้วมีเลือดออกผิดปกติตามมาหลังจากนั้นค่ะดังนั้นตอนนี้ควรยืนยันให้ชัดเจนก่อนว่าตั้งครรภ์จริงหรือไม่ ชุดตรวจการตั้งครรภ์ให้ผลบวกได้ 10-14 วันหลังปฏิสนธิค่ะ หากให้ผลลบ หรือไม่แน่ใจผล และยังมีเลือดออกต่อเนื่องควรไปยืนยันที่รพ.อีกครั้ง หากเลือดออกมามากเป็นลิ่มเลือด เลือดออกมากจนซีดเพลีย ปวดหน่วงท้องน้อยมาก ควรรีบไปพบแพทย์ เบื้องต้นงดการมีเพศสัมพันธ์ ไม่ซื้อยาปรับฮอร์โมนหรือยาสตรีขับเลือดใดๆมาใช้เอง